ኮሮናቫይረስን እና ጉንፋንን መጋፈጥ የወቅቱ ፈተና መሆኑን የዓለም ጤና ድርጅት አሳሰበ።
ባሕር ዳር፡ መስከረም 25/2013ዓ.ም (አብመድ) ወቅቱ የጉንፋን በሽታ በስፋት የሚዛመትበት በመሆኑ መላው የዓለም ሕዝብ ከኮሮናቫይረስ እና ጉንፋን ጋር የሚጋፈጥበት ነው፡፡ በድርጅቱ የዓለም አቀፍ ተላላፊ በሽታዎች አደጋ ዝግጁነት ዳይሬክተር ሲልቪ ቢሪያንድ የጉንፋን በሽታ እንዳይዛመት አስቀድሞ መከላከል ላይ ትኩረት ሊደረግ እንደሚገባ መክረዋል።እንደ ዳይሬክተሯ ገለጻ የጉንፋን ሕመምን ለመከላከል እና በኢንፍሎይንዛ አማካኝነት የሚከሰት ሞትን ለመቀነስ መድኃኒት፣ ፀረ ቫይረስ እና መከላከያ ዘዴዎች አሉ። ይህም የበሽታውን ስርጭት ለመከላከል የሚደረገውን ጥረት በከፍተኛ ደረጃ ያግዛል፡፡የኮሮናቫይረስ ስርጭትን ለመከላከል በግለሰቦች ደረጃ ተግባራዊ እንዲደረጉ የተላለፉ የጥንቃቄ መልእክቶች (አካላዊ ርቀትን መጠበቅ፣ እጅን በተደጋጋሚ መታጠብ፣ አካላዊ ንክኪን ማስቀረት፣ አፍና አፍንጫን በእጅ አለመንካት) ጉንፋንን ለመከላከል ሁነኛ መፍትሔዎች መሆናቸውን ዳይሬክተሯ አመላክተዋል፡፡